Hei, denne artikkelen er over ett år gammel og kan inneholde utdatert informasjon

(Dagbladet): Gjenstanden som forårsaket en storstilt politiaksjon og evakuering rundt USAs ambassade i Oslo var plassert der av dem selv.

- Det var ei øvingsbombe som ambassadepersonellet glemte under bilen, opplyser Unni Grøndal, pressesjef i Oslo politidistrikt, til Dagbladet.

Den falske bomba ble brukt under en terrorøvelse nylig, og er nå tatt hånd om av Oslo-politiets bombegruppe.

Bilen, en norskregistrert Ford som tilhører noen ved ambassaden, ble stanset av deres egne sikkerhetsfolk, etter at den hadde passert den første, ytre porten. Den ble deretter ble stående bak en stor barriere som kan heves og senkes i bakken.

Det var klokka 11.22 Oslo-politiet ble varslet om den mistenkelige gjenstanden, og sperret av et område i en radius på 500 meter fra ambassaden. All kollektivtrafikk ble stanset i området, og massive mengder personell fra nødetatene sto klare.

Foto: Harald Klungtveit / Dagbladet Vis mer

- Dette er standard tiltak i forhold til en mulig bilbombe, opplyser Oslo politidistrikt i en pressemelding, og legger til:

- Oslo politidistrikt beklager konsekvensene dette har medført, men måtte håndtere situasjonen som reell.

Politiets innsatsleder på stedet, Lasse Alver, sier at ledelsen i Oslo-politiet og ambassaden skal følge opp saken.

Bilen tilhørte ambassaden. Ingen er pågrepet etter aksjonen, sier innsatslederen.

Klokken 13.35 - to timer etter at alarmen gikk - meldte Oslo-politiet på Twitter at gjenstanden var bekreftet ufarlig, og at alle sperringer opphørte med umiddelbar virkning. Innsatsleder Alver er fornøyd med deres innsats under hendelsen.

- Det tok litt tid før de oppdaget at det var falsk alarm, men det er alltid en utfordring å få sperret av så store områder og å få undersøkt sånt på en sikrest mulig måte, sier innsatslederen.